
PERSONGALLERI

Oda Madsen, 19 år

Lucie Madsen, Odas mor

Erik Lange, Odas barndomsvenn og kjæreste

Hans Lange, Eriks far

Ragnhild Lange, Eriks mor

Karen Elden, Odas nabo, gift med Eilif

Eilif Elden, Odas nabo, gift med Karen

Georg Sommer, rikmannssønn

Gregers Sommer, Georgs far

Søs Sommer, Georgs mor

Jens Wallin, Georgs barndomsvenn

Cecilie Gram, Georgs utkårede

Wilhelm Vagle, ansatt hos Gram

Hanna Plassen, tjenestepike hos Sommer

Alma, Hannas tante og Sommers husholderske

Will Banks, kusk hos Sommer

Aase Kristiansen, kokke hos Sommer

Oleander, stallgutt hos Sommer

Ingeborg Johansen, garderobeinspektrise

Kasper Rosenvinge, teatersjef

Fanny Rosenvinge, teatersjefens datter

Othilie von Laursen, skuespillerinne

Elvira Øygarden, Annas venninne, tidligere pyntepike på teatret

Valdemar Bue, garderobeinspektør

Frøken Helene Lied, eierske av sybutikk

Enkefru Nielsen, vertinne i Strandgaten

Agnar Hansen, Odas nye nabo

Laura Hansen, Agnars kone

Mor Sander, klok kone

Kristian Hauge, dyrlege

Doktor Berg, Sommers huslege


SLIK SLUTTET FORRIGE BOK:

– Oda … Jeg er så lei meg …. Jeg hadde ingen anelse …

Oda skjønte ikke hva hun snakket om. Hva var det hun var lei seg for? Det føltes plutselig som om en klo grep om hjertet hennes og klemte til, og det ble vanskelig å puste. Hun knyttet nevene og bet tennene hardt sammen, mens hun gjorde seg klar til å møte hva enn det var som måtte komme. – Nå skjønner jeg ingenting. Hva er det som har skjedd? Erik har vel ikke havnet bak lås og slå igjen?

Ragnhild ristet bedrøvet på hodet. – Hadde det enda vært så vel …

Oda så uforstående på henne. Hadde det enda vært så vel …? Hva mente hun med det?

– Jeg vet at han har hatt lyst til å reise til Amerika, men var så sikker på at han hadde ombestemt seg – på grunn av deg. Men nå som det er slutt mellom dere to … Hun snufset og måtte opp med lommetørkleet til øynene igjen. – Her. Han ba meg gi deg dette. Hun trakk opp en hvit konvolutt fra forklelommen.

Oda så vantro på henne og tok imot konvolutten med skjelvende fingre. Hun rev den opp og trakk ut et brev. Blikket hennes gled raskt nedover de få ordene som sto der. Hun gispet høyt, bråsnudde på hælen og la på sprang mot Bjørvika.

Kaia var stappfull av mennesker som skulle ta farvel med familie og venner, så Oda måtte brøyte seg vei gjennom folkemassen. Hun brydde seg ikke om folks sure kommentarer eller blodsmaken i munnen. Det eneste som sto i hodet på henne, var å finne Erik før det var for sent. Endelig nærmet hun seg skipet. Hvor kunne Erik være? Hun så seg febrilsk rundt. – Erik! ropte hun fortvilet, men alle stemmene og ropene rundt henne overdøvet henne. – Erik? gjentok hun. – Hvor er du?

Der! Hun stivnet da hun plutselig fikk øye på ham på vei opp landgangen. – Eeeeerik! Hun skrek så høyt hun bare klarte, men var altfor langt borte til at han kunne høre henne. Da han forsvant inn i den store båten, gikk det nærmest rundt for henne. Kroppen skalv så hun nesten ikke klarte å stå på beina, hjertet hamret vilt, og hodet føltes ullent og tomt. – Erik, hulket hun. – Ikke dra!


1

Kristiania, august 1885

Innen Oda hadde klart å presse seg helt frem til kanten, begynte båten å gli sakte ut fra kaien. Folk rundt henne sto og viftet med lommetørklær, som de også brukte til å tørke tårene med. Men hun klarte verken å vinke eller gråte. Det føltes som om hun var fylt av en merkelig tomhet, som om en del av henne hadde forsvunnet. Hvordan kunne Erik reise fra henne uten å ta farvel?

Hun ble stående og stirre etter den store båten til hun ikke lenger kunne skjelne de som sto ved ripa og vinket farvel. Da hun endelig trakk blikket til seg og så seg rundt, oppdaget hun at hornmusikken hadde stilnet, og at folkemengden var forsvunnet. De eneste som var igjen, var et eldre par litt bortenfor henne. Hun så ektemannen legge armen trøstende rundt hustruen og geleide henne vekk. Så var hun helt alene, og de eneste som laget leven, var måkene over hodet hennes.

Oda knuget fremdeles hardt om brevet Ragnhild hadde gitt henne. Det var blitt krøllete i den klamme hånden hennes, men hun glattet det ut og kunne  fremdeles lese de få ordene Erik hadde skrevet til henne:

Oda,

Siden det tydeligvis ikke lenger er plass til meg i livet ditt, drar jeg til Amerika.

Lev vel,

Erik

Hun presset kjevene hardt sammen. Siden det tydeligvis ikke lenger er plass til meg i livet ditt? Hvordan kunne han skrive noe slikt? Og hva mente han egentlig med det? Hvordan kunne han ha unngått å skjønne at hun elsket ham? Hun kastet arket frustrert utfor bryggekanten og ble stående og følge det med blikket. Det dalte sakte frem og tilbake en stund, som et høstløv i vinden, før det la seg på den blanke overflaten. Blekket fløt sakte utover den hvite bakgrunnen, og til slutt tok en liten bølge tak i det og skylte det under bryggen.

– Hvordan kunne du? skrek hun ut i luften. De store måkene som satt på noen påler like bortenfor henne, ble skremt og fløy sin vei, og en svett og skitten bryggesjauer som gikk forbi, stirret forundret på henne. Han spyttet en klyse med spytt og tobakk over bryggekanten og så på henne.

– Han kommer nok tilbake igjen, skal du se, prøvde han å trøste.

– Det tviler jeg på, sa Oda kort. Hun hørte selv hvor uhøflig hun lød, men orket bare ikke å småprate akkurat nå. Brått snudde hun seg og forlot kaia med harde, sinte skritt. Både skuffelse, sorg og sinne raste i henne på samme tid. Tårene spratt fra øyekroken, og hun knyttet nevene hardt. Hun var kanskje ikke god nok for Erik Lange, men hun skulle i det minste vise ham at hun, Oda Madsen, ikke trengte ham for å klare seg!

Erik holdt et godt tak i ripa mens han stirret på Kristiania, som forsvant bak dem. Han merket at det duvet lett under føttene, og begynte allerede å føle seg kvalm. Riktignok hadde han levd så å si ved vannkanten hele livet, men sjøvant kunne han på ingen måte skryte på seg å være. De tøffeste gutta i gata hadde mønstret på en båt så snart de var blitt gamle nok til å gå i langbukser, men han hadde alltid trivdes best med fast grunn under føttene. Han bøyde seg fremover og stirret ned i den frådende sjøen og tok noen dype drag av den friske sjølufta. Det hjalp litt. Han tenkte på alt som hadde skjedd i timene før han bordet dampskipet. Det hadde vært et grusomt sjokk å se Oda sammen med en annen mann kvelden før. Han hadde riktignok bare fått et glimt av fyren, men hadde fått med seg at han var høy og mørk og bredskuldret. Og han hadde bøyd seg fremover og kysset Oda ømt på kinnet. Kysset kjæresten hans! Erik strammet kjevene og bannet høyt og tydelig ned mot det dype og mørke havet. Med støyen fra det frådende vannet og båtens motor var det uansett ingen som kunne høre ham. Hva var det Oda hadde tenkt på? Hvem som helst kunne jo se henne der ute på gaten sammen med den fremmedkaren! Hvordan kunne hun ha tillatt mannen å stå så tett inntil henne? Hadde hun innerst inne ønsket at han skulle se dem stå sammen slik? Hun hadde virket litt irritert på ham i det siste. Det var selvfølgelig ikke noe rart at hun ble både sint og skuffet da han havnet i fengsel – for ikke å snakke om den kvelden på Tivoli, da det meste hadde gått galt. Men han hadde da hatt inntrykk av at de hadde gjort opp mellom seg den ettermiddagen nede ved vannet … Kunne han virkelig ha tatt så feil? Hadde ikke den dagen betydd noe for henne likevel? Han spyttet sint over ripa. Om Oda ønsket å treffe andre menn, ville hun virkelig få mulighet til det nå …

Da han oppdaget dem, hadde han øyeblikkelig snudd seg og gått hjem. Han hadde blitt liggende og kaste på seg hele natten uten å klare å lukke øynene et eneste sekund. Og da morgenen grydde, hadde han bestemt seg. Han hadde samlet sammen klærne sine og tømt skrinet med penger som han hadde gjemt innerst i kottet der han  visste at faren aldri ville finne på å lete. Til slutt hadde han satt seg ned for å skrive til Oda. Han hadde først tenkt å fortelle henne hvordan han hadde følt det da han så henne sammen med den ukjente mannen, men klarte ikke å finne de riktige ordene for å beskrive det, så han endte opp med å bare skrive en kort beskjed om at han dro.

Han skammet seg da han tenkte på morens fortvilte blikk da han kom ut fra sovekammerset med den store skipssekken slengt over skulderen. Han hadde bøyd seg ned og kysset henne på pannen.

– Jeg har bestemt meg for å dra til Amerika, hadde han sagt. – Men jeg lover å sende penger så fort jeg får meg arbeid.

– Men hva med Oda? hadde moren hvisket. Tårene hadde trillet nedover kinnene hennes. – Blir hun med deg?

– Det er slutt mellom oss, sa han kort. – Jeg orker ikke å snakke om det nå, men Oda har ikke plass til meg i livet sitt. Jeg kan heller forklare mer når jeg skriver. Han holdt frem den lille konvolutten. – Kan du gi denne til henne når du ser henne?

Moren nikket, og uten å si noe reiste hun seg og gikk inn på sovekammerset. Han hørte at hun skjøv på kommoden og romsterte litt der inne. Da hun kom tilbake, ga hun ham en liten lerretspose. En hyssingstump var surret rundt på toppen. – Det er dessverre ikke så mye, men det vil i det minste hjelpe deg et stykke på vei, sa hun stille. Hun la posen i hånden hans og klemte fingrene hans sammen rundt den.

Erik hadde gitt henne en siste klem og sprunget på dør før hun rakk å si noe mer – noe som ville få ham til å angre og snu.

Nå var det ingen vei tilbake.

Hva ville Oda føle når hun oppdaget at han hadde reist? Han håpet at hun ville få det like vondt som ham, men tvilte på at hun i det hele tatt ville bry seg. Hvordan kunne hun ha gått rett inn i en annen manns armer på den måten? – Pokker òg! stønnet han. Antakelig var hun bare glad til nå som hun var kvitt ham. Da slapp hun å høre ham syte om at han ikke hadde funnet seg noe ordentlig arbeid ennå, og om at han følte seg ubrukelig og i veien. Nå kunne hun konsentrere seg fullt og helt om arbeidet ved teatret og denne nye beileren … Hvem var han egentlig? Hvem var så frekk at han forførte andre folks kjærester? Erik grep så hardt om ripa at knokene hvitnet. Det var nok derfor Oda hadde endret seg de siste ukene. For det hadde hun gjort. En liten stemme inni ham hvisket at han  kanskje ikke var helt rettferdig. Innerst inne visste han jo at det faktisk var han som hadde endret seg, ikke hun. Men han skjønte bare ikke hva som hadde skjedd. Hvordan kunne Oda si at hun elsket ham den ene dagen, og så treffe en annen den neste? Hvorfor? Det hadde jo føltes så riktig mellom dem, helt fra de møttes igjen den kalde vinterdagen i Pipervika. Han tenkte på den vårdagen i badehuset da de hadde ligget i hverandres armer, og han bare visste at Oda ville være hans for alltid …

Erik presset leppene sammen til en tynn strek. Nå kunne han ikke lenger skjelne husene eller kirkespirene, og seilene på båtene i Bjørvika var bare små, hvite prikker i horisonten. Når ville han se hjembyen igjen? Uansett om det kom til å ta måneder eller år, aktet han ikke å komme tilbake før han var en velholden mann. Han skulle vise for både faren og Oda hva han virkelig var god for!

– Kom inn!

Fru Sommer satt ved skrivebordet i soveværelset i sommerhuset på Bygdø og så overrasket opp på Aase, som fylte hele døråpningen. Kokka var rød i kinnene og svett under skautet. Og av en eller annen grunn var det bare så vidt hun våget å møte blikket hennes.

– Aase? Hva gjør du her? Ja, for du pleier jo vanligvis ikke å komme opp hit. Fru Sommer gransket henne med en bekymret nyve i den ellers så glatte pannen. – Du ser så alvorlig ut. Det er vel ikke noe galt på kjøkkenet?

Kokka vred en snipp av forkleet nervøst mellom fingrene. – Nei, fru Sommer. Jeg har full kontroll på kjøkkenet, men …

– Men hva, Aase? Fru Sommer løftet demonstrativt på en liten bunke med papir på skrivebordet foran seg. – Som du ser, er jeg litt opptatt. Jeg skriver liste over høstens gjøremål. Det er ikke få … Hun satte de blå øynene i kokka. – Så jeg vil sette pris på å få høre det du har å si, nå. Hun snurpet munnen lett, og blikket var avventende.

Aase nikket og kremtet. – Unnskyld, fru Sommer. Selvfølgelig. Jeg skal ikke forstyrre fruen unødig. Det har seg altså slik at jeg er nødt til å komme med en tilståelse, sa hun fort.

Fru Sommer rettet seg opp og så forundret på henne. – En tilståelse, Aase? Hun ristet kort på hodet. – Nei, nå forstår jeg slett ingenting.

Aase trakk pusten dypt inn og tok sats. – Det var min skyld at herr Georg ble så dårlig den dagen, fru Sommer. – Ja, da han fikk det fryktelige utslettet. Sånn, nå har jeg sagt det.

– Du, Aase? Fru Sommer så forundret på henne. – Dette må du virkelig forklare nærmere. Var det noe i maten? Brått  løftet hun en hånd sjokkert mot munnen. – Du prøvde vel ikke å forgifte gutten min?

Aase rykket til og sperret opp øynene. – Nei, nei, hvordan kan fruen tro noe slikt? Jeg bryr meg da om Georg, kan du skjønne, og maten min er det aldri noe i veien med! Det kan jeg forsikre frua om! Hun glattet på forkleet. – Det har seg altså slik at herr Georg ønsket svar på … på visse saker og ting. Og det var da jeg foreslo at han kunne oppsøke en klok kone i Piperviken. Eller det jeg trodde var en klok kone. Hadde jeg visst at … Kinnene hennes glødet nå, og hun strevde med å finne ordene. – Hadde jeg visst at hun ville gi ham den mystiske urtedrikken, hadde jeg selvfølgelig aldri gjort det! Jeg hadde ingen anelse om at hun kunne skade Georg på noen måte. Hun så på fru Sommer med et lidende uttrykk. – Og nå ber jeg altså om fruas tilgivelse for det gale jeg har gjort. Jeg får rett og slett ikke fred uten! Hun sank sammen i skuldrene.

En stund ble fru Sommer sittende og se på Aase uten å si noe. Så hevet hun haken. – Takk for din oppriktighet, Aase. Du har vært ærlig og bekjent dine synder. Det er mer enn jeg kan si om Georg – mitt eneste barn! Stemmen hennes brast, og hun vendte hodet bort. – Du kunne ikke vite hva denne kvakksalveren av en gammel krok kunne utsette vår Georg for. Likevel synes jeg det er uhørt at du i det hele tatt kunne finne på å råde ham til å oppsøke noe slikt! Du skuffer meg virkelig, Aase. Dette hadde jeg virkelig aldri trodd om deg! Hun tenkte seg litt om. – Det viktigste nå er å forhindre denne kvinnen i å volde mer skade! sa hun til slutt.

Aase nikket ivrig. – Så absolutt, frue!

– Jeg skal snakke med doktor Berg. Han har sikkert en formening om hva vi bør gjøre. Fru Sommer rettet blikket mot Aase igjen. – Jeg tenker ikke å gi deg noen form for reprimande eller mulkt, Aase. Din dårlige samvittighet får være straff nok. Men fra nå av ønsker jeg at du holder deg til det du kan best, nemlig å lage mat! Og du må love meg at du aldri mer skal gi min Georg noen råd av noe slag.

– Men kjære Aase, hva er i veien? utbrøt Hanna forskrekket, da hun fikk øye på kokka som satt duknakket ved kjøkkenbordet med et lommetørkle mot nesen. Hele den lubne kroppen ristet lett av gråt. – Har det hendt noe trist? spurte hun og la en hånd varsomt på Aases skulder. – Med noen der hjemme? Det er vel ikke noen som har …

Aase pusset nesen og ristet svakt på hodet. – Nei da, nei da, det er ikke noe slikt. Hun kikket opp på Hanna med våte øyne. – Jeg gråter vel mest fordi jeg er lettet, snufset hun. – Jeg fortalte fru Sommer alt!

Hanna stivnet og måtte tvinge seg til å beholde roen idet hun satte seg ned ved siden av kokka. – Hva mener du med alt, Aase? Stemmen var stødig, selv om hun skalv inni seg.

– Vel, du vet … om Georg og at han gjerne vil ha svar på ting, og om den kloke kona i Pipervika, og om at det var jeg som rådet ham til å oppsøke henne. Hun gløttet raskt på Hanna. – Ja, jeg vet at jeg fikk deg til å gjøre det for meg, men du kan ta det helt med ro. Jeg nevnte ikke navnet ditt for frua, og det holder at én av oss må be ham der oppe om tilgivelse. Hun kikket opp i taket og sukket.

Hanna svelget tungt. Hadde virkelig kokka løyet for henne? – Men hva sa fru Sommer da du innrømmet det, Aase? Nysgjerrigheten og engstelsen prikket i henne. Hun lurte på hva ekteparet Sommer  kom til å mene om at sønnen hadde oppsøkt en klok kone. Og at han attpåtil var blitt syk av det! Hun ristet på hodet. Dette ville umulig ende bra, verken for Georg eller for kona.

Aase pirket på en flekk på bordet. – Frua sa at hun skulle snakke med doktor Berg. Hun hadde hørt om såkalte kloke koner som var blitt anklaget og dømt for kvakksalveri før, men mente at det aller viktigste var å forhindre denne kvinnen i å skade andre, så hun skulle spørre doktoren om det var noe han kunne gjøre for å få satt en stopper for denne heksekunsten én gang for alle. Det var det hun sa. Aase blåste nesen kraftig i lommetørkleet.

Hanna likte slett ikke det hun hørte. Hun visste at Georg hadde likt den gamle kona i Pipervika, og at hun hadde gitt ham mange gode råd. Ble denne mor Sander anmeldt og dømt, ville hun aldri kunne tilgi seg selv. Det var tross alt hun som hadde foreslått at han skulle gå dit. Hun måtte snakke med Georg, og det litt fort!

Kristiania oppmalingsvesen, 1887. Utsnitt av "Kart over Kristiania”. Utlant av Oslo byarkiv.

